Diari Oficial de la Generalitat Valenciana


Sumari del DOGV 7233, del 13-03-2014 (2014/2143)

RESOLUCIÓ de 3 de març de 2014, del president de l'Agència Valenciana del Turisme, per la qual es convoquen les ajudes destinades a l'impuls de la imatge de les destinacions turístiques de la Comunitat Valenciana en 2014.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7233

Data del DOGV
:   13-03-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/2143


Data del document
:   03-03-2014

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * ajuda pública

RESOLUCIÓ de 3 de març de 2014, del president de l'Agència Valenciana del Turisme, per la qual es convoquen les ajudes destinades a l'impuls de la imatge de les destinacions turístiques de la Comunitat Valenciana en 2014. [2014/2143]  
El turisme constituïx un sector estratègic en l'economia de la Comunitat Valenciana, com ho demostra la seua aportació al producte interior brut regional, a la generació d'ocupació i a la diversificació sectorial i geogràfica del teixit empresarial.  
Tot això permet reconéixer la capacitat de què gaudix l'activitat turística per a finançar el progrés econòmic de les destinacions especialitzades en esta activitat.  
En este sentit, les entitats locals de la Comunitat Valenciana realitzen esforços des de fa anys amb l'objectiu de modernitzar i diversificar la seua oferta i incrementar la seua competitivitat com a destinacions turístiques.  
Per a contribuir a aconseguir estos objectius i assegurar durant la pròxima dècada la competitivitat de la Comunitat Valenciana com a destinació turística de referència, la Generalitat ha elaborat, en coordinació amb la resta d'agents implicats, el Pla Estratègic Global del Turisme de la Comunitat Valenciana 2010-2020. Este pla conté programes tendents a potenciar la col·laboració amb les entitats locals des de la perspectiva del foment de la cooperació interadministrativa, millorar la competitivitat del sector i contribuir al desenrotllament sostenible de l'activitat turística en el territori.  
La present convocatòria està dirigida a difondre i promoure les destinacions turístiques de la Comunitat Valenciana a través d'accions de comunicació vinculades a productes turístics específics, a fi de contribuir a la diversificació i a un posicionament diferenciat de les destinacions turístiques en el mercat.  
En compliment del que disposa l'article 3.4 del Decret del Consell 147/2007, de 7 de setembre, esta convocatòria ha sigut objecte d'un informe previ de la Direcció General de Projectes i Fons Europeus de la Conselleria d'Hisenda i Administració Pública, que ha justificat la no-subjecció de la convocatòria a la política de la competència de la Unió Europea.  
D'acord amb les competències assignades pel Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, vista la proposta del director de l'Agència Valenciana del Turisme i de conformitat amb esta, resolc:  
  
  
Article 1. Objecte  
La present resolució té com a objecte convocar les ajudes destinades al suport de les accions de difusió de la imatge de les destinacions turístiques de la Comunitat Valenciana, a través d'actuacions de comunicació vinculades a les festes declarades d'interés turístic internacional, nacional i autonòmic, així com a esdeveniments que se celebren a la Comunitat Valenciana vinculats a productes turístics de tipus cultural, de naturalesa, gastronòmics, esportius, d'oci i salut que constituïsquen un vehicle per a la promoció nacional i/o internacional d'un destinació turística.  
  
Article 2. Marc normatiu  
1. Les ajudes convocades per mitjà de la present resolució es concediran d'acord amb el que establix l'Orde 4/2012, d'1 de febrer, de la Conselleria de Turisme, Cultura i Esport, per la qual es fixen les bases reguladores per a la convocatòria i la concessió d'ajudes per l'Agència Valenciana del Turisme (DOCV 6716, 17.02.2012), modificada per l'Orde 2/2013, de 27 de febrer, de la Conselleria d'Economia, Indústria, Turisme i Ocupació (DOCV 6985, 14.03.2013), i d'acord amb el que establixen el Decret Legislatiu de 26 de juny de 1991 pel qual s'aprova el text refós de la Llei d'Hisenda Pública de la Generalitat Valenciana (DOCV 1588/1991, 17.07.1991); la Llei 38/2003, de 17 de novembre, General de Subvencions (BOE 276, 18.11.2003), i el Reial Decret 887/2006, de 21 de juliol, pel qual s'aprova el Reglament de l'esmentada Llei 38/2003 (BOE 176, 25.07.2006).  
  
2. Les ajudes convocades per mitjà de la present resolució són compatibles amb el mercat comú europeu pel fet que no s'adiuen amb el que disposa l'article 107.1 del Tractat de Funcionament de la Unió Europea, ja que no reunixen tots els requisits acumulatius exigits per este article, atés que es tracta de programes d'ajudes que tenen com a destinataris les entitats locals i com a objectiu donar suport a les activitats no econòmiques desenrotllades per les dites entitats en l'exercici de les funcions públiques i d'interés general que els són pròpies.  
  
Article 3. Línia pressupostària i import global màxim  
L'import global màxim destinat a les ajudes objecte de la present convocatòria és de 350.000 euros, a càrrec de la línia pressupostària SE000994, del capítol IV, «Impuls imatge de destinació», dels Pressupostos de la Generalitat per a 2014, amb destinació a l'Agència Valenciana del Turisme.  
  
Article 4. Beneficiaris  
1. Podran sol·licitar les ajudes els ajuntaments i els patronats municipals de turisme de la Comunitat Valenciana.  
2. Els interessats podran presentar un màxim de dos sol·licituds, cada una per a un projecte distint.  
3. No es podrà accedir al règim d'ajudes previst en esta resolució sense estar al corrent en les obligacions fiscals i enfront de la Seguretat Social, que en cas d'entitats locals es consideraran amb caràcter general en els termes establits per l'Orde de la Conselleria d'Economia i Hisenda de 30 de maig de 1996 (DOCV 2775, 21.06.1996).  
  
  
Article 5. Actuacions subvencionables  
1. Es consideraran actuacions i costos subvencionables els següents:  
1.1. Campanyes de publicitat en mitjans de comunicació en línia i fora de línia:  
  
- Costos relatius a la creativitat i la producció de suports de comunicació gràfics (redacció de textos, fotografies, mapes, fotomecànica, arts finals i impressió de fullets i cartells) i audiovisuals (filmació d'espots, vídeos, locució i gravació de falques radiofòniques), producció de peces publicitàries per a Internet (bàners i altres formats).  
  
- Costos relatius a la planificació i la compra de mitjans i espais publicitaris (anuncis en televisió, mitjans escrits, ràdio i Internet) de les campanyes de publicitat.  
1.2. Altres suports de difusió (tanques i grans formats, entre altres) inclosos en les campanyes o com a suports singulars.  
D'acord amb l'article 1, les actuacions detallades anteriorment perquè siguen objecte de subvenció hauran de complir la condició d'estar vinculades a les festes declarades d'interés turístic internacional, nacional i autonòmic, així com a esdeveniments vinculats a productes turístics de tipus cultural, natural, gastronòmic, esportiu i d'oci i salut que se celebren a la Comunitat Valenciana.  
2. En tots els suports de comunicació haurà de figurar el distintiu en què es fa constar que el projecte ha sigut finançat parcialment per l'Agència Valenciana del Turisme, el qual es troba disponible en l'adreça d'Internet ?www.turisme.gva.es?.  
3. Els costos subvencionables hauran de ser valorats a preus de mercat. Els dits costos podran ser revisats per a ajustar la seua valoració, d'acord amb el que establix l'article 33 de la Llei 38/2003, de 17 de novembre, General de Subvencions.  
4. L'IVA de l'actuació podrà formar part del cost subvencionable sempre que siga suportat efectivament pel beneficiari i no siga compensable o recuperable. A este efecte, les entitats hauran d'omplir una declaració sobre el caràcter no recuperable o no compensable de l'IVA corresponent a l'actuació.  
5. No seran subvencionables aquells projectes amb un pressupost total inferior a 3.000 euros.  
  
Article 6. Import de l'ajuda  
1. L'import de l'ajuda serà la quantitat que resulte d'aplicar sobre el cost subvencionable el percentatge de subvenció que corresponga segons el barem que s'establix a continuació, considerant el nombre d'habitants de l'entitat local conforme a l'últim cens actualitzat abans de la data de presentació de la sol·licitud:  
- En municipis de fins a 10.000 habitants, es concedirà fins a un 70 % del cost subvencionable.  
- En municipis de 10.001 a 50.000 habitants, es concedirà fins a un 60 % del cost subvencionable.  
- En municipis de més de 50.000 habitants, es concedirà fins a un 50 % del cost subvencionable.  
L'import de la subvenció no superarà els 30.000 euros per entitat sol·licitant.  
  
Article 7. Sol·licituds  
1. Els interessats hauran de presentar, amb anterioritat a l'inici del projecte o actuació, una instància de sol·licitud degudament omplida, per mitjà del model que figura com a annex I d'esta resolució, que podrà obtindre's a través de l'adreça d'Internet ?www.turisme.gva.es?.  
  
2. Les sol·licituds i la documentació addicional preceptiva podran presentar-se durant l'horari de registre en qualsevol de les seus de l'Agència Valenciana del Turisme o dels servicis territorials de Turisme d'Alacant, Castelló o València. També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que s'opte per presentar la sol·licitud en una oficina de correus, haurà de fer-se en un sobre obert perquè siga datada i segellada en la dita oficina abans de ser certificada.  
Les sol·licituds es podran presentar, així mateix, per via telemàtica a través de l'adreça d'Internet de l'Agència Valenciana del Turisme ?www.turisme.gva.es?.  
  
Article 8. Documentació que ha d'acompanyar la instància de sol·licitud  
1. Les instàncies de sol·licitud d'ajuda hauran d'acompanyar-se de la documentació següent:  
a) Declaració responsable, inclosa en el model de sol·licitud que figura com a annex I a esta resolució, que contindrà el pronunciament exprés sobre les qüestions següents:  
- Que l'entitat sol·licitant no està incursa en les prohibicions establides en l'article 13 de la Llei 38/2003, de 17 de novembre, General de Subvencions, i que no és deutora de la Generalitat per reintegrament de subvencions, així com el compromís de mantindre les dites condicions fins a la finalització del procediment.  
- Que l'òrgan competent de l'entitat local sol·licitant ha aprovat l'actuació per a la qual se sol·licita la subvenció, i el seu pressupost.  
- Compromís de finançament de la part del pressupost no subvencionat i necessària per al desenrotllament de l'actuació.  
- Sol·licitud o obtenció d'alguna altra ajuda d'un ens públic o privat per al mateix projecte.  
- Caràcter no compensable de l'IVA corresponent a l'actuació.  
- Compromís que seran a càrrec de l'entitat sol·licitant la tramitació, l'obtenció de permisos i llicències, els gastos, els impostos de qualsevol classe, etc., així com, si és el cas, la realització de tots els tràmits de caràcter tècnic i de gestió del projecte que siguen necessaris per a executar-lo, d'acord amb la legislació aplicable.  
- Compromís de notificar a l'Agència Valenciana del Turisme qualsevol modificació que es produïsca en l'expedient durant la seua vigència.  
b) Memòria descriptiva i pressupost d'execució de l'actuació a desenrotllar, en què s'especifique la repercussió del projecte per a la destinació des del punt de vista turístic. El pressupost de l'actuació haurà de desglossar-se per partides de gasto, i s'hi especificaran per separat, com a mínim, els costos corresponents a les diferents actuacions i els costos subvencionables que es detallen en l'apartat 1 de l'article 5 de la present resolució.  
En el cas de l'edició de material gràfic la memòria inclourà les característiques tècniques de la impressió que definisquen el material que s'ha d'editar.  
En cas d'esdeveniments vinculats a productes turístics de tipus cultural, natural, gastronòmic, esportiu i d'oci i salut, en la memòria es detallarà el nombre d'edicions celebrades.  
  
c) Certificat acreditatiu del nombre d'habitants del municipi conforme a l'últim cens realitzat abans de la data de presentació de la sol·licitud.  
d) Dades bancàries, segons el model de domiciliació bancària disponible en ?www.turisme.gva.es?, en cas que el sol·licitant siga nou perceptor o vullga donar d'alta un nou compte bancari.  
2. A més de la informació i documentació assenyalada amb anterioritat, es podrà requerir qualsevol altra documentació complementària que s'estime necessària per a la tramitació de la sol·licitud.  
3. Quan la sol·licitud no complisca els requisits establits en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'aporte la documentació que d'acord amb esta resolució siga exigible, es requerirà, de conformitat amb el que disposa l'article 71 de l'esmentada Llei 30/1992, de 26 de novembre, l'interessat perquè en el termini de 10 dies hàbils esmene la falta o aporte els documents preceptius, amb la indicació que si no ho fa així, es considerarà que ha desistit de la petició, prèvia resolució, que haurà de ser dictada en els termes que preveu l'article 42 de la dita llei.  
  
Article 9. Termini de presentació de sol·licituds  
El termini de presentació de sol·licituds serà de 15 dies hàbils a comptar de l'endemà de la publicació d'esta resolució en el Diari Oficial de la Comunitat Valenciana.  
  
Article 10. Tramitació de sol·licituds  
1. L'òrgan instructor de les ajudes acollides a la present convocatòria serà l'Àrea de Foment i Infraestructures Turístiques, a través del servici o unitat que es determine.  
2. Vistos els expedients per l'òrgan instructor, este els traslladarà a la comissió d'avaluació d'ajudes, que els valorarà i adoptarà els acords de conformitat amb els criteris establits en la present convocatòria. La comissió traslladarà els seus acords a la persona titular de la direcció de l'Agència Valenciana del Turisme, que elevarà la proposta de resolució d'ajudes a la persona titular de la presidència de l'Agència Valenciana del Turisme, la qual resoldrà sobre la seua adjudicació.  
  
3. La comissió d'avaluació d'ajudes de l'Agència Valenciana del Turisme tindrà la composició següent:  
Presidència: la persona que exercisca la direcció de l'Àrea de de Foment d'Infraestructures Turístiques.  
Vocals:  
- Una persona representant de l'Àrea de Foment d'Infraestructures Turístiques, que s'encarregarà de la secretaria.  
- La persona que exercisca la direcció de l'Àrea d'Innovació, Estudis i Qualitat Turística.  
- La persona que exercisca la direcció de l'Àrea de Màrqueting i Comunicació.  
- La persona que exercisca la direcció del Servici de Programació i Gestió Econòmica.  
- Un/a tècnic/a jurídic/a de l'Agència Valenciana del Turisme.  
En cas de vacant, absència o malaltia dels membres de la comissió, podran ser substituïts per uns altres, designats pels titulars entre el personal tècnic dels seus respectius servicis.  
Quan per raó de les actuacions a avaluar es considere oportú, es podran convocar tècnics especialistes i assessors en la matèria corresponent.  
  
Article 11. Criteris de valoració de sol·licituds  
1. Les ajudes es concediran en règim de concurrència competitiva. Per a la valoració dels projectes s'assignarà una puntuació a cada sol·licitud tenint en compte els criteris següents:  
a) Anàlisi del projecte: es valorarà amb un màxim de 4 punts l'interés de la proposta descrita en la memòria tècnica del projecte atenent els aspectes següents:  
- Grau de desenrotllament de les activitats proposades: vinculació de l'actuació amb l'objecte de les ajudes acollides a la present resolució; concreció i detall del projecte, distribució del pressupost per accions, previsió de resultats. Fins a 2 punts.  
- Repercussió del projecte per a la destinació: difusió i repercussió en els mitjans de comunicació d'àmbit nacional i internacional. Fins a 2 punts.  
b) Segons la naturalesa del producte turístic a què està vinculat el projecte, es valorarà amb un màxim de 6 punts:  
b.1. En el cas de les festes, segons la declaració d'interés turístic de què disposen, es valorarà d'acord amb el criteri següent:  
Festes declarades d'interés turístic internacional: 6 punts.  
Festes declarades d'interés turístic nacional: 4 punts.  
Festes declarades d'interés autonòmic: 2 punts.  
b.2. En cas d'esdeveniments vinculats a productes turístics de tipus cultural, natural, gastronòmic, esportiu i d'oci i salut, segons el nombre d'edicions celebrades, es valorarà d'acord amb el criteri següent:  
De 0 a 2 edicions: 2 punts.  
De 3 a 5 edicions: 4 punts.  
Més de 5 edicions: 6 punts.  
La puntuació màxima que es pot obtindre és de 10 punts.  
  
Article 12. Resolució de concessió o denegació d'ajudes  
1. Quan la proposta de resolució siga desfavorable o d'inadmissió, serà notificada al sol·licitant, al qual se li donarà tràmit d'audiència durant un termini de 10 dies. Transcorregut el dit termini, la persona titular de la direcció de l'Agència Valenciana del Turisme elevarà la proposta de resolució corresponent a la persona titular de presidència de l'Agència Valenciana del Turisme, que resoldrà definitivament.  
2. Les resolucions dictades per la presidència de l'Agència Valenciana del Turisme posaran fi a la via administrativa, i el seu contingut es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Quan l'elevat nombre de beneficiaris així ho aconselle, la notificació, tant de les propostes de resolució com de les resolucions, podrà ser substituïda per la publicació en el Diari Oficial de la Comunitat Valenciana, de conformitat amb el que establix el punt 2, de l'article 60 de l'esmentada Llei 30/1992, de 26 de novembre.  
  
Article 13. Obligacions dels beneficiaris  
1. Complir amb totes obligacions que s'establixen en la Llei 38/2003, de 17 de novembre, General de Subvencions, entre les quals les assenyalades en els articles 13 i 14, en l'Orde 4/2012, d'1 de febrer, de la Conselleria de Turisme, Cultura i Esport, per la qual es fixen les bases reguladores per a la convocatòria i la concessió d'ajudes per l'Agència Valenciana del Turisme (DOCV 6716, 17.02.2012), modificada per l'Orde 2/2013, de 27 de febrer, de la Conselleria d'Economia, Indústria, Turisme i Ocupació (DOCV 6985, 14.03.2013), així com en qualsevol altra disposició en vigor aplicable a estes ajudes.  
2. L'incompliment de qualsevol d'estes obligacions podrà donar lloc a la revocació, i si és el cas, al reintegrament de les ajudes percebudes i a l'exigència de l'interés de demora des del moment del pagament de la subvenció.  
  
Article 14. Justificació de gastos  
1. La justificació de l'actuació objecte d'ajuda haurà de realitzar-se d'acord amb el projecte subvencionat i en els termes fixats en la present convocatòria i en la resolució de concessió.  
2. Documentació que s'ha de presentar per a la justificació de l'ajuda:  
a) Memòria o informe final del projecte executat amb la descripció detallada de les activitats que s'hagen realitzat i dels resultats obtinguts. La memòria inclourà una justificació gràfica dels diferents suports de comunicació. La memòria haurà de contindre tota la informació necessària per a justificar satisfactòriament el compliment de les condicions imposades en la present convocatòria i en la resolució de concessió.  
  
b) Factures originals justificatives del gasto realitzat o còpia compulsada de les factures. Les dites factures hauran d'ajustar-se a l'actuació subvencionada i al pressupost aportat en la sol·licitud d'ajuda. Així mateix, hauran de complir els requisits establits en l'article 6 del Reial Decret 1619/2012, de 30 de novembre, pel qual s'aprova el Reglament que regula les obligacions de facturació (BOE 289, 01.12.2012), especialment el que es preceptua en l'article 6.1.f, que establix que les factures hauran d'incloure el desglossament dels preus unitaris de les operacions.  
c) Certificat expedit pel secretari o l'interventor de l'entitat beneficiària, en què conste l'acte o l'acord de reconeixement de l'obligació de pagament per l'òrgan competent de les factures aportades per a la justificació dels gastos, així com l'aplicació econòmica del pressupost municipal en què s'ha contret el gasto. Este certificat podrà substituir-se per la còpia compulsada dels documents de la comptabilitat pressupostària acreditatius del fet que el gasto reflectit en les factures es troba en la fase comptable «O».  
d) Certificat del secretari de l'entitat beneficiària que acredite que en la contractació de l'actuació objecte d'ajuda s'han seguit els procediments establits en la normativa aplicable en matèria de contractació pública (Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes el Sector Públic, i Reial Decret 817/2009, de 8 de maig).  
e) En cas en què es produïsca una variació respecte a la declaració aportada amb la sol·licitud, s'aportarà una declaració responsable que acredite si s'ha sol·licitat o obtingut alguna altra ajuda d'un ens públic o privat per al mateix projecte. En cas afirmatiu, haurà d'indicar-se l'organisme concedent i l'import de l'ajuda.  
f) En cas que l'actuació subvencionada consistisca en l'edició o reedició de fullets, s'adjuntarà un exemplar del material editat, que haurà de portar l'any d'edició 2014.  
g) Memòria gràfica que acredite que en tots els suports subvencionats ha figurat el distintiu en què es fa constar que el projecte ha sigut finançat parcialment per l'Agència Valenciana del Turisme, de conformitat amb el que s'establix en l'article 5.2 d'esta resolució.  
  
h) Qualsevol altra documentació exigida per l'Agència Valenciana del Turisme que es considere necessària per a verificar el grau d'execució efectiva de l'actuació.  
3. La justificació s'efectuarà per mitjà de la presentació de la documentació requerida abans de la data màxima establida en la resolució de concessió, que en cap cas serà posterior a l'1 de novembre de 2014.  
  
  
Article 15. Pagament de les ajudes  
1. L'Agència Valenciana del Turisme procedirà al pagament de l'ajuda una vegada el beneficiari haja executat el projecte o l'actuació i sempre que haja complit les obligacions exigibles.  
2. L'alteració d'alguna de les característiques del projecte o de l'activitat la subvenció dels quals haja sigut aprovada, l'incompliment de condicions i terminis establits en la resolució, la nul·la execució o l'execució parcial de la inversió, la falta de justificació o la justificació incompleta justificació de gastos efectivament realitzats i la concessió després de la presentació de la sol·licitud d'altres ajudes públiques o privades la suma conjunta de les quals excedisca l'import del cost subvencionable de l'actuació, podran donar lloc a la minoració o a la revocació de la subvenció concedida.  
  
Article 16. Resolucions de minoració i revocació  
Es delega en la persona titular de la direcció de l'Agència Valenciana del Turisme l'adopció de les resolucions de minoració o revocació de les subvencions concedides quan es donen les circumstàncies previstes en l'article 15.2 de la present resolució.  
  
Article 17. Control i inspecció  
1. L'Agència Valenciana del Turisme, per si mateixa, o a través de qualsevol persona o entitat que designe, podrà efectuar en qualsevol moment totes les actuacions de comprovació i verificació de la realització de l'actuació objecte d'ajuda que considere necessàries.  
2. El beneficiari i els tercers relacionats amb l'objecte de la subvenció o la seua justificació estaran així mateix obligats a sotmetre's a les actuacions de control financer dels òrgans de fiscalització de la Generalitat en relació amb les subvencions o ajudes concedides.  
  
  
DISPOSICIÓ FINAL  
  
Única. Facultat de desplegament  
Es faculta la persona titular de la direcció de l'Agència Valenciana del Turisme per a dictar les disposicions i adoptar les mesures que considere oportunes per al desplegament i l'aplicació del que disposa la present resolució.  
Contra la present resolució, que posa fi a la via administrativa, podrà interposar-se un recurs contenciós administratiu davant dels jutjats contenciosos administratius en el termini de dos mesos comptats des de l'endemà de ser publicada, i, potestativament, podrà interposar-se un recurs de reposició davant del president de l'Agència Valenciana del Turisme en el termini d'un mes a comptar de l'endemà de ser publicada, tot això, de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
  
València, 3 de març de 2014.- El president de l'Agència Valenciana del Turisme: Máximo Buch Torralva.